      На основание чл.28, ал.2 от Закона за нормативните актове Ви предлагаме следните: Мотиви за приемане на проект на „Наредба за изменение и допълнение на Наредба №1 за осигуряване на обществения ред, спокойствието и сигурността на гражданите, за опазване на общинската собственост и околната среда, за безопасността на движение на територията на община Несебър“
І. Причини, които налагат приемането:
     Причините, които налагат приемане на предложените изменения и допълнения на наредбата са във връзка с постъпилите в Общинска администрация-Несебър множество писма, относно предприемане на мерки за ограничаване на причините и условията за настъпване на пътнотранспорни произшествия (ПТП), причинени от водачи на индивидуални електрически превозни (ИЕПС) и самобалансиращи се превозни средства (СПС).
     В тази връзка, с получено писмо от Изпълнителния директор на Националното сдружение на общините в Република България (НСОРБ) с изх. №И-798(2)/12.05.2025г., е препратено писмо на Министъра на Министерство на вътрешните работи с рег. №812100-8566/07.05.2025г., с което уведомява, че директорът на Главна дирекция „Национална полиция“ е издал разпоредително писмо до директорите на Областните дирекции на МВР за създаване и организация по изпълнение на следните дейности:
1. В кратки срокове, да бъдат организирани и проведени срещи с кметовете на общини и на кметства за набелязване на конкретни мерки за повишаване безопасността на движението;
2. На срещите задължително да бъдат обсъдени възможности за промени в наредбите на общинските съвети, регламентиращи безопасността на движението по пътната и уличната мрежа;
3. В общините, които разполагат със звена „Общинска полиция“, да се създаде организация за контрол по спазване на правилата за движение на ИЕПС и другите дву- или триколесни ППС от служителите от тези звена;
4. Да се завиши контролът от всички служители на ОДМВР с правомощия за контролна дейност по Закона за движението по пътищата спрямо нарушителите.
В писмото също така са посочени и правата на кметовете на общините за контрол, съгласно чл. 167, ал. 2 от ЗДвП, както и отговорностите им по чл. 167в от същия закон, относно организацията и изпълнението на политиките по безопасност на движението. Посочени са и законовите възможности по чл. 80а, ал. 4 от ЗДвП на общинските съвети, с наредби да регулират определени условия относно използването на ИЕПС, а именно:
1.Да определят за водачите на ИЕПС по-ниски максимално допустими скорости от определените в ал. 2, т. 4 - да развиват скорост до  25 km/h;
2.Да определят задължителните зони за паркиране на индивидуални електрически превозни средства, включително и максимално допустимия брой, както и условията и реда за тяхното предоставяне и ползване.
     Във връзка с цитираните писма и предвид предстоящия активен летен туристически сезон 2025г. и очакваното завишаване движението на моторни превозни средства и пешеходци, от  Районно управление – Несебър при ОД на МВР е постъпило сигнално писмо с вх. №Н2-ИК-3904/13.05.25г., в което се предлага:
1. Да се въведат по-строги мерки, в т.ч. да бъдат налагани административни санкции на родителите, които не са ограничили достъпа до ИЕПС на малолетни лица, в съответствие с разпоредбите на Закона за административните нарушения и наказания;
2. Пълна забрана за движение на ИЕПС в пешеходните зони на територията на Община Несебър, както и в изградените площадки за деца;
3. При необходимост, да се поставят допълнителни пътни знаци, както и да бъде освежена пътната маркировка, регламентираща движението на подобен вид ППС;
4. Служителите на Общинското звено за самоохрана при Община Несебър, да имат правомощия по контрол и спазване правилата за движение на ИЕПС и дву – или триколесни ППС, които не са ИЕПС и не подлежат на регистрация.
     
     Във връзка с горното, на служителите от общинското звено за самоохрана, посредством мои заповеди са дадени правомощия съгласно ЗДвП (по чл.167, ал.2, т.1 и т.2 и по чл.168, ал.1 и ал.2 от ЗДвП), но тъй като правомощията по закон са ограничени, не включват контрол на правилата за движение на ППС и ИЕПС/СПС по платната за движение, респ.налагане на санкции за нарушаването им, където компетентни са органите на МВР. Само тези органи биха имали правото например, да спрат непълнолетен водач, да установят неговата самоличност и родители и да задържат превозното средство като доказателствен материал в образувано, с акт за установяване на административно нарушение, административнонаказателно производство или за определен срок, като вид принудителна административна мярка. Предвид това, подкрепа в усилията на МВР за справяне със създалата се ситуация е в насока контрол над пешеходците, пешеходните и велосипедни зони, когато върху тях се управляват въпросните превозни средства.
      По отношение ограничаването на допустимата скорост, съгл. правомощията на общинския съвет по 80а, ал. 4 от ЗДвП, предложението в проекта на наредба, тя да бъде ограничена  до 20km/h. е с оглед становищата на множество експерти  и специалисти - вещи лица по пътна безопасност, че тази скорост е граничната зона на човешкото тяло при понасяне на удар от ППС, респ. ИЕПС/СПС. При удар от 50 km/h., граничната зона намаля на 50%, или съответно с покачване на скоростта се намаля и зоната на поносимост на човешкото тяло. Скоростта е единственият показател присъщ на движението и е от изключителна важност, тъй като тя формира кинетичната енергия, която определя силата на удара. При положение, че по природа човек разполага с ограничени възможности, скоростта изменя процесите в движението – ограничава се видимостта, намалява се сцеплението, забавя се реакцията, забавя се спирачния път и става по-дълъг, или казано обобщено - по-ниските скорости позволяват на човека да реагира спонтанно или навреме на своите и на чуждите грешки и да следи обстановката, за да се предпази от нежелани събития.
       Водещи по отношение регулирането на условията за използване на ИЕПС/СПС е променящата се пътна обстановка, в насока на нарастване на интензитета на движението, ежедневни случаи на пътно транспортни произшествия, разбира се и Законът за движение по пътищата и делегираните с него правомощия на кметовете на общини и на общинските съвети. В тази връзка, с измененнието и допълнението на чл.51, са предложени текстове, забраняващи движението на ППС, ИЕПС и СПС по тротоари, площади, детски и спортни площадки, крайбрежни алеи и алеи на паркове, залесени и озеленени площи, като предвид масовия характер на ИЕПС и двуколесните превозни средства, е допуснато изключение те да се движат по изградената велосипедна инфраструктура., отговаряйки на условията и ограниченията въведени със ЗДвП и наредбата.  
     По отношение на териториалният обхват на въведените промени и по отношение на ефектът от тях,  с писмо с изх.№ Н2-ИК-3904-001/23.05.25г., е изискано становището на „Слънчев бряг“ АД, с оглед собствеността на изградената инфраструктура, на територията на к.к.Слънчев бряг – изток и задълженията на дружеството по поддържането на общата инфраструктура на територията на комплекса, в т.ч. алеи и частни пътища, водоснабдителна и канализационна мрежа, зелени площи и алейно осветление.  В получен на 05.06.25г. отговор, „Слънчев бряг“ АД  информира, че възприема сериозно темата за безопасността на движението и безспорно отчита необходимостта от мерки за нейното повишаване и за ограничаване настъпването на пътно транспортни произшествия. В постъпилият отговор, дружеството ни уведомява, че от своя страна е възприел регулация посредством  приет „Регламент за организацията и ползването на инфраструктурата на к.к.Слънчев бряг-изток“, а контролът по спазване на обществения ред и правилата за движение е възложен на служители на дружеството и на служители на МВР във вр. с чл.2, ал.3 от ЗДвП, чрез предоставена декларация за съгласие.

ІІ. Целите, които се поставят:
     С приемане проекта на наредбата, съгласно  нормотворческата делегация по ЗДвП, се цели създаване на по-стриктна уредба, по отношение на безопасността на движението по пешеходните зони и пътните платна, с цел намаляване риска от настъпване на пътно транспортни произшествия, в хармония между действащото законодателство,  обществените потребности на населението на община Несебър и административното регулиране и контрол от страна на общинската администрация. Заложените в подзаконовият нормативен акт текстове, ще внесат конкретна яснота във видовете зони забранени за паркиране и движение на ППС и ЕИПС и  режими, по-голяма техническа безопасност при експлоатация на пътните елементи. Обществените отношения, свързани с осъществяваните на територията на община Несебър мерки, предмет на изменение и допълнение в проекта на наредбата, ще се урегулират и контролират по-лесно и ясно, посредством предварителното предлагане допустимите и необходими параметри на скорост, зониране и технически изисквания към ИЕПС. 

ІІІ. Финансови и други средства, необходими за прилагане на новата уредба:
Не са необходими.

ІV. Очаквани резултати от прилагането:
    Намаляване и ограничаване на причините и условията за настъпване на пътнотранспорни произшествия (ПТП), причинени от водачи на индивидуални електрически превозни (ИЕПС). Постигане на съответствие между действащата нормативна уредба – Закон за движение по пътищата и правилника за неговото прилагане и предложената за приемане от Общински съвет-Несебър проект на Наредба за изменение и допълнение на Наредба № 1 за осигуряване на обществения ред, спокойствието и сигурността на гражданите, за опазване на общинската собственост и околната среда, за безопасността на движение на територията на община Несебър.
     Посредством текстовете на наредбата, ще се постигне подпомагане усилията на МВР за ограничаване на причините и условията за настъпване на пътнотранспорни произшествия, които са и в прерогативите на общинската администрация и общинския съвет-да се гарантират благоприятни и безопасни условия за придвижване.

V. Анализ за съответствието с правото на европейския съюз:
[bookmark: _GoBack]      Предлаганият проект на Наредба за изменение и допълнение на Наредба №1 за осигуряване на обществения ред, спокойствието и сигурността на гражданите, за опазване на общинската собственост и околната среда, за безопасността на движение на територията на община Несебър, е подзаконов нормативен акт в съответствие със Закона за нормативните актове и с правото на Европейския съюз .

